SVFK

Udstilling Foyer: Felia Gram-Hanssen
2026-01-09 15:00 - 2026-02-08 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Vibro Shape
9. januar – 8. februar 2026
Felia Gram-Hanssen inviterer publikum ind i naturens skjulte symfoni. Med værket Vibro Shape har hun udforsket insekters kommunikation via vibrationer, som ellers er uhørlige for det menneskelige øre. I værket oversættes disse skjulte og flygtige lydlandskaber til en håndgribelig form.
Vibrationernes nye udtryk vækker en fornemmelse af lyd og bevægelse og inviterer publikum til at lytte med øjnene og se med ørerne.
Alle levende væsner, inklusive mennesker, har deres egen unikke svingningsfrekvens. Det er en grundlæggende del af vores eksistens og forbinder os med vores omgivelser.
I værket bruger Felia metaller i sin visuelle bearbejdelse. En messingplade brydes af en syreholdig overfladebehandling, der bringer tekstur og farve til materialet. På pladen er der graveret et visuelt udslag fra insekternes vibrationer, som bringer den rene messing i spil.
Stål er basen for den fritsvævende skulptur midt i rummet. Den bevæger sig rundt om sin egen akse, påvirket af de givne vibrationer fra rummet. Tilsammen undersøger værkerne uhørlige strømninger i vores omgivelser, der belyser komplekse aktiviteter og stiller spørgsmål om slægtskab på tværs af arter.
Lydene i udstillingen er af treehoppers og optaget af biolog Dr. Rex Cocroft.
Fernisering, 9. januar 2026 kl. 15.00-17.00 i Strandgade 27B, 1401 København K
–
Om kunstneren
Felia Gram-Hanssen er uddannet fra Det Kongelige Danske Kunstakademi i 2015. Hendes kunstneriske praksis består af performance, lyd- og videoinstallation.

Forholdet mellem billede, krop og lyd undersøges ud fra deres gensidige påvirkning af hinanden. Som forlæg benyttes grafiske og skulpturelle partiturer, der inddrages i performative forløb, med lyd og bevægelse.
I multidisciplinære samarbejder med koreografer, musikere og scenekunstnere har Gram-Hanssen udstillet og opført performances i ind- og udland. Hendes arbejde søger at opnå en dybere forståelse af, hvad lyd er for en størrelse og dens tætte relation til tegn og sprog.
